《送葛维彰人材还乡兼寄声精微陈徵士》
明代·李昌祺

铜龙水乾漏声小，鱼钥金寒霜月晓。警跸初鸣雉扇开，红云半露天人表。

布衣小臣衰朽馀，来朝乞得垂老躯。龙钟何以展报效，但愿击壤歌康衢。

秦淮北风疾于箭，扁舟到早如乘传。天上人归鹊预知，瓮头酒熟孙能劝。

忘机笑傲林泉间，高情长与云同閒。时人莫讶鬓成雪，承恩两度瞻龙颜。

蹇予久作词垣客，谩写新题壮行色。同是青原白鹭人，我独胡为归未得。

送君不尽思君情，临分忍听骊驹声。凭将千里故人意，寄谢精微贤弟兄。

作者简介：李昌祺（1376～1452）明代小说家。名祯，字昌祺、一字维卿，以字行世，号侨庵、白衣山人、运甓居士，庐陵（今江西吉安）人。永乐二年进士，官至广西布政使，为官清厉刚正，救灾恤贫，官声甚好。且才华富赡，学识渊博，诗集有《运甓漫稿》，又仿瞿佑《剪灯新话》作《剪灯余话》。